Sleeptoets: Pajero Sport ŉ puik sleepgenoot  Foto: Brendon Staniforth Vir party mense word ŉ voertuig meer as net ŉ ryding. Party is regtig lief vir hul tjorre. Daar is ook fases waardeur ŉ mens beweeg. In my jong dae was dit óf ŉ Golf óf ŉ Kadett. Hoe warmer hoe beter. Hoe meer die dinge geraas het, hoe beter. Ai… dankie tog ek het grootgeword. Dan begin ŉ mens ŉ bietjie meer geld verdien, en só begin die voertuig veiliger, luukser en vinniger word. Ek is ŉ pa van drie kinders en ons is nou in die fase van kamp en gesinsvakansies. Daar is vir my min dinge so lekker soos om die gesin in ŉ lekker ryding te laai, die woonwa te haak en die pad te vat. Foto: Brendon Staniforth Ons gaan elke Junie/Julie-vakansie ATKV Eiland Spa toe, en het nou al die voorreg gehad om met verskeie sleepmotors te trek. Mitsubishi was gaaf genoeg om in Desember 2020 vir my ŉ Pajero Sport 2.4DI-D 4×4 Exceed te leen. Die Pajero Sport is ŉ groot sportnutsvoertuig wat op ŉ leerraam sit – soos die drie ander mededingers in die segment, Fortuner; Everest en MU-X is hy óók op sy bakkieboetie – die Triton – gegrond. Die Pajero Sport bied, soos die ander, sewe sitplekke, ŉ lekker sterk dieselenjin, ŉ outomatiese ratkas en vierwielaandrywing. Tussen die vier het die Pajero Sport die laagste sleepkapasiteit teen 2 700 kg, maar gelukkig weeg my woonwa net meer as ŉ ton. Ons het vir twee weke gekamp, so die voertuig en die wa was maar swaar gelaai. Foto: Brendon Staniforth Ons het op 20 Desember die pad gevat, N1-Noord uit Pretoria in Naboomspruit se rigting. Wel, Mookgophong, of Mookgopong – albei spellings word gebruik op bordjies in en om die dorp. Ja nee. Aanvanklik was ek nie uitgeboul nie. Die Pajero Sport het oorgenoeg krag – maar 15,2 ℓ/ 100 km teen 106 km/h is kwaai. Ons het van die oord af ŉ hele paar keer die pad gevat dorp toe. Langs die oord is daar ŉ fantastiese grondpad tot in Naboom. Sonder die woonwa kry ons dadelik nader aan 10 ℓ/ 100 km – steeds nie fantasties nie. Foto: Brendon Staniforth Met die terugkeer huiswaarts gedra die Pajero Sport en wa hul sommer baie beter. Ons was seker net té swaar soontoe. Ons sleep weer so net oor 100 km/h en kry 12,5 ℓ/ 100 km. Daar was seker met die eerste sleeptog ŉ wilde kopwind. As ek met die toetsmotors sleep, sleep ek aspris sonder my stabiliseerder om te voel hoe die onderstel hom gedra. Daar was geen merkbare geswaai nie, al kan ŉ dwarswind die sleepsel ŉ bietjie rondpluk. Die Pajero Sport het ŉ puik klimaatbeheerstelsel en ŉ indrukwekkende veiligheidspesifikasievlak met sewe lugsakke. Daar is lugreëling vir die twee agterste rye sitplekke, en genoeg USB-poorte om ál die kinders se toestelle gelaai te hou. Foto: Verskaf Voor in die kajuit is daar Apple CarPlay en Android Auto wat die volwassenes besig hou. Die inligtingskerm wat ŉ mens kan verpersoonlik werk fantasties om vir jou presies te wys wat jy wil sien, en hoé. Die Pajero Sport het om verskeie redes aan my hartsnare getokkel. Die Pajero Sport se 4×4 vernuf is waarskynlik die beste in ŉ klas saam met Toyota se Fortuner, dis ŉ puik sleepvoertuig én is nie een van die twee gewildstes (Toyota en Ford) nie… en bied dus ŉ kleiner diefstal- en kapingrisiko. Indien jy in die mark is vir só ŉ voertuig – gaan toetsbestuur beslis die Pajero Sport – dis ŉ puik sleepgenoot, al is hy effens swaar op diesel. Die reeks lyk só: Die reeks word gedek deur ŉ 3 jaar/ 100 000 km waarborg en vyf jaar/ 90 000 km diensplan 9 dienste diensplan 6 jaar/ 90 000 km diensplan